Ettepanek: NÕUKOGU OTSUS Euroopa Liidu seisukoha kohta energiaühenduse ministrite nõukogus (Belgrad, 24. oktoober 2013) /* COM/2013/0613 final - 2013/0301 (NLE) */





SELETUSKIRI 1. ETTEPANEKU TAUST Energiaühenduse 11. ministrite nõukogu istung toimub 24. oktoobril 2013 Serbias Belgradis. Vastavalt Euroopa Liidu toimimise lepingu artikli 218 lõikele 9 ja nõukogu 29. mai 2006. aasta otsusele 2006/500/EÜ energiaühenduse lepingu sõlmimise kohta Euroopa Ühenduse poolt (edaspidi „leping”) tuleb vastu võtta Euroopa Liidu seisukoht kõnealuse istungi päevakorras olevate küsimuste suhtes. Vastavalt otsuse 2006/500/EÜ artiklile 6 esitab ministrite nõukogus Euroopa Liidu seisukoha Euroopa Komisjoni esindaja. Käesolev nõukogu otsuse ettepanek hõlmab kõiki päevakorrapunkte, mille suhtes oodatakse ministrite nõukogu otsust või ELi seisukoha võtmist. Komisjon leiab, et ministrite nõukogu muud päevakorrapunktid ei nõua juhiseid Euroopa Liidu seisukoha esitamiseks, nagu on osutatud komisjoni talituste ja nõukogu vahel kokku lepitud töökorras, milles käsitletakse energiaühenduse ministrite nõukogu istungite ettevalmistamist (14623/07). 2. SELGITUSTEGA PÄEVAKORRA KAVAND 2.1. Eelarveküsimused (A-punktide raames, ei kuulu arutamisele) 2012. aasta finantsjuhtimise heakskiitmine. Komisjon kiidab heaks direktori finantskohustuste täitmise 2012. aastal, lähtudes 31. detsembri 2012. aasta auditiaruandest, eelarvekomitee 2012. aasta auditiaruandest ja direktori aruandest eelarve täitmise kohta. Eelarve ja finantsosaluse heakskiitmine ajavahemikuks 2014–2015. Komisjon kiidab heaks 2014.–2015. aasta eelarve, eeldusel et eelarvepädevad institutsioonid kinnitavad mõlema aasta asjaomased assigneeringud. Eelarve on kooskõlas komisjoni ettepanekuga, mis võeti vastu komisjoni 29. mai 2013. aasta otsusega (SEC(2013) 3061 final). Kogueelarve ei ületa 2014. aastal 3 448 810 eurot ja 2015. aastal 3 517 786 eurot. Need summad on 2013. aastaks heakskiidetud eelarvega võrreldes suurenenud vastavalt 3,2 % ja 5,2 %. Suurem eelarve on põhjendatud sekretariaadi koostatud eelarveprojektis tehtud eelarveprognoosidega, milles on arvesse võetud näiteks energiaühenduse ulatuslikumat tegevust ja selle asutuste, eelkõige sekretariaadi suuremaid kohustusi. Ühtlasi nõustub komisjon muudatustega energiaühenduse asutamislepingu IV lisas, milles käsitletakse Euroopa Liidu ja iga lepinguosalise osamakseid eelarvesse. Horvaatia Vabariigi ühinemisel Euroopa Liiduga katab tema finantsosaluse energiaühenduse eelarves (0,40 %) Euroopa Liit. 2.2. Energiaühenduse tööprogrammi vastuvõtmine aastateks 2014–2015 (A-punktide raames, ei kuulu arutamisele) Euroopa Komisjon kiidab heaks energiaühenduse tööprogrammi aastateks 2014–2015, mille ettepaneku esitas sekretariaat ja mille kinnitas alaline kõrgetasemeline töörühm 19. juunil 2013. Tööprogramm näeb ette seni tehtud töö jätkamist ja hõlmab kõiki tegevusvaldkondi. 2.3. Energiatõhususe direktiivi rakendamine Praegu hõlmab energiaühenduse õigustik Euroopa Parlamendi ja nõukogu direktiivi 2006/32/EÜ energia lõpptarbimise tõhususe ja energiateenuste kohta, Euroopa Parlamendi ja nõukogu direktiivi 2010/31/EL hoonete energiatõhususe kohta, Euroopa Parlamendi ja nõukogu direktiivi 2010/30/EL energiamõjuga toodete energia- ja muude ressursside tarbimise näitamise kohta märgistuses ja ühtses tootekirjelduses ning kaheksat rakendusmäärust. Euroopa Parlamendi ja nõukogu 25. oktoobri 2012. aasta direktiiviga 2012/27/EL energiatõhususe kohta muudeti muu hulgas direktiivi 2010/30/EL ning tunnistati kehtetuks muu hulgas direktiiv 2006/32/EÜ. Energiatõhusust käsitlevate ELi õigusaktide arengut on arutatud varasemas energiatõhususe töökonnas ja seda asendavas energiatõhususe koordineerimisrühmas, mille osaliste arvates oleks soovitav, et lepinguosalised hakkaksid direktiivi 2012/27/EL varakult rakendama. Ministrite nõukogu istungi päevakorda käsitleva soovituse eelnõu on esimene samm tulevase siduva otsuse suunas ja selles on kirjeldatud lepinguosaliste ülesandeid. See lähenemisviis sarnaneb varem direktiivi 2009/28/EÜ (taastuvatest energiaallikatest toodetud energia kasutamise edendamise kohta) puhul järgitule. Soovituse eelnõu sisaldab energiaühenduse sekretariaadi väljapakutud kohandusi, mis võimaldavad lepinguosalistel direktiivi nõudeid järk-järgult rakendada. Kõrgetasemelise töörühma 19. juuni 2013. aasta koosolekul selgitati, et need kohandused ei mõjuta tulevase siduva otsuse sisu. Soovituse eelnõus on selgesõnaliselt märgitud, et lepinguosaliste kohustused on täpselt samad kui direktiivis 2012/27/EL sätestatud. Komisjon toetab kõnealuse soovituse eelnõu vastuvõtmist. Kuna see soovitus põhineb lepingu II jaotisel, siis Euroopa Liit ei hääleta. 2.4 Suured põletusseadmed / tööstusheidete direktiivid Keskkonnaküsimuste töökond osutas eelmisel aastal Budvas toimunud ministrite nõukogu istungi jaoks koostatud aruandes lepinguosaliste raskustele ja vajadusele lubada rakendada teatava paindlikkusega suurte põletusseadmete heite vähendamist käsitlevat direktiivi 2001/80/EÜ, mis tunnistatakse peatselt kehtetuks ja asendatakse direktiiviga 2010/75/EL tööstusheidete kohta (saastuse kompleksne vältimine ja kontroll). Sellest lähtuvalt esitas komisjon ministrite nõukogule ettepaneku otsuse kohta, milles käsitletakse direktiivi 2001/80/EÜ rakendamist, direktiivi 2010/75/EL III peatüki, V lisa ja artikli 72 lõigete 3 ja 4 rakendamist ning lepingu artikli 16 ja II jaotise muutmist. Komisjoni ettepanekut arutati alalise kõrgetasemelise töörühma 19. juuni 2013. aasta koosolekul, kus enamus lepinguosalisi soovisid selle ettepaneku muutmist, et lisada võimalus teatavate põletusseadmete puhul kohaldamisest loobuda ning et muuta teatavaid riikliku heitkoguste vähendamise kava kohaldamisega seotud kuupäevi. Direktiivi 2010/75/EL suhtes oldi üldiselt nõus uutele põletusseadmetele ettenähtud tähtajaga 2018, kuid olemasolevate seadmete jaoks väljapakutud tähtaega 2022 peeti liiga varaseks. Keskkonnaküsimuste töökond tuleb septembri algul kokku, et küsimust käimasoleva uuringu tulemusi arvesse võttes põhjalikult arutada. Alaline kõrgetasemeline töörühm lubas küsimust edasi arutada ja arutelu lõpule viia oktoobris päev enne ministrite nõukogu istungit toimuval koosolekul. Komisjon toetab päevakorras olevaid otsuseid järgmiselt. - Suuri põletusseadmeid käsitlev direktiiv (direktiivi 2001/80/EÜ kohandused): see otsus põhineb lepingu II jaotisel ja vastavalt lepingu artiklile 80 on igal lepinguosalisel üks hääl. Euroopa Liit, kes ei ole lepinguosaline, seega ei hääleta, kuid lepingu artikli 79 kohaselt võib Euroopa Komisjon oma ettepanekut meetmete vastuvõtmise menetluse jooksul igal ajal muuta või selle tagasi võtta. Komisjon nõustub riikliku heitkoguste vähendamise kava viiteperioodi muutmisega (see lõppeks 2010. aasta asemel 2012. aastal) ja olemasoleva seadme määratluse muutmisega (viitekuupäev oleks 1. juuli 1987 asemel 1. jaanuar 1993). Samuti nõustub komisjon ühega järgmistest variantidest, mille mõlema eesmärk on võimaldada lepinguosalistele teatavat paindlikkust nõutud eesmärkide täitmisel: i) muuta riikliku heitkoguste vähendamise kavaga seotud sätteid ja lubada kehtestada lineaarselt väheneva ülemmäära alates 2018. aastast kuni tööstusheidete direktiivi kohaste piirmäärade jõustumise kuupäevani. Riikliku heitkoguste vähendamise kavaga hõlmatud põletusseadmete koguheide tohib 2018. aastal ületada suuri põletusseadmeid käsitleva direktiivi kohaseid piirmäärasid kuni 25 %. Kõnealuse kava viimasel aastal võrdub koguheide kogusega, mis oleks saavutatud tööstusheidete direktiivi kohaste piirmäärade kohaldamisega seadmete kaupa; ii) luua võimalus teatavate põletusseadmete puhul kohaldamisest loobuda, kuid tingimusel, et seda võimalust ei saa kasutada selliste seadmete puhul, mille sulgemiskuupäevaks on asjakohaste ametiasutuste kahepoolsetes suhetes Euroopa Liidu ja/või rahvusvaheline rahastajatega kokku lepitud varasem kuupäev kui 1. jaanuar 2018. Komisjon palub lisada ministrite nõukogu otsusesse sätte, mille kohaselt annab lepinguosalise põhjendatud taotluse korral erandi tegemiseks loa ministrite nõukogu otsusega, mille on heaks kiitnud enamus selle liikmeid ja mille poolt on hääletanud Euroopa Liit; - tööstusheidete direktiiv (direktiivi 2010/75/EL vastuvõtmine): komisjon toetab seda, et energiaühendus võtaks kõnealuse direktiivi vastu ja et selle rakendamiskuupäev olemasolevate seadmete osas oleks hiljemalt 1. jaanuar 2024. Komisjon nõustub lepingu artikli 16 ja II jaotise muutmisega lähtuvalt nõukogult [päev ja kuu] 2013 saadud läbirääkimisvolitusest. 2.5. Lepingu rakendamine Komisjon kiidab heaks rakendamise aastaaruande ja hinnangu, mille sekretariaat on koostanud energiaühenduse õigustiku järgimise kohta lepinguosaliste poolt. Ministreid oodatakse kandma ette hiljutistest riigisisestest arengusuundadest eelkõige õigusloome vallas. Komisjon peaks juhtima arutelu ja pöörama põhitähelepanu energiaühenduse peaeesmärgile luua riikides avatud, läbipaistvad, konkurentsivõimelised ja piirkondlikku lõimimist võimaldavad energia siseturud, et kujundada üleeuroopaline energiaturg. Bosnia ja Hertsegoviina vastu algatatud juhtumiga ECS-8/11 seotud põhjendatud taotluse osas, mille sekretariaat esitas energiaühenduse asutamislepingu artikli 90 kohaselt, nõustub komisjon ministrite nõukogu otsusega, milles tunnistatakse sekretariaadi taotluse kohaselt energiaühenduse gaasialaste õigusaktide (nn teise paketi) asjakohaste sätete rikkumist kõnealuse lepinguosalise poolt. Kui komisjon leiab vaidluste lahendamise nõuandekomitee arvamuse põhjal, et väidetavate rikkumiste suhtes esineb kahtlusi, palub ta ministrite nõukogul teha selle kohta kirjaliku menetluse teel hiljem ja igal juhul hiljemalt 30. novembriks otsuse, et jätta piisavalt aega ELi seisukoha kokkuleppimiseks pärast seda, kui Euroopa Komisjoni ja Euroopa Liidu Nõukogu õigustalitused on toimikut põhjalikult hinnanud. 2.6. Energiastrateegia – energiaühenduse huvides olevad projektid Komisjon kiidab heaks energiaühenduse huvides olevate projektide loetelu, mille on esildanud energiastrateegia töökond ja heaks kiitnud kõrgetasemeline töörühm oma 19. juuni 2013. aasta koosolekul. Ta soovitab lepinguosalistel võtta kõik vajalikud meetmed nende projektide kiire rakendamise hõlbustamiseks. Sellega seoses kiidab ta heaks energiaühenduse regulatiivkomitee väljapakutud regulatiivsed investeerimisstiimulid ja toetab nende heakskiitmist ministrite nõukogus, rõhutades vajadust riikide reguleerivate asutuste suurema koostöö järele. Komisjon täpsustab, et pakutud stiimulid – mis loetletakse ministrite nõukogu järelduste lisas – ei ole ammendavad ja need võidakse Euroopa Liidus toimuvate arutelude tulemusel läbi vaadata. Komisjon võtab arvesse asjaolu, et töökonnale hindamiseks andmise nõuetele vastasid ka muud energiaühenduse huvides olevad projektid ja neil on omad eelised, olgugi et neid energiaühenduse huvides olevate projektide loetellu ei lisatud. Komisjon on nõus sellega, et paluda sekretariaadil hinnata iga kõnealuse projekti rakendamisel tehtud edusamme ja energiaühenduse regulatiivkomiteel hinnata projektide arendamisel tehtud või tegemata jäetud regulatiivse koostöö mõju. Mõlema meetme tulemustest tuleb ette kanda ministrite nõukogus oktoobris 2014. Kui hindamise tulemusel selgub, et teatava projekti rakendamisel ei ole tehtud nähtavaid edusamme põhjustel, mis kuuluvad projekti elluviija vastutusse, kaalub ministrite nõukogu sellelt projektilt energiaühenduse huvides oleva projekti nimetuse äravõtmist. Komisjon nõustub, et juhul kui energiaühenduse huvides olevate projektide loetelu osutub tulemuslikuks projektide arendamist soodustavaks vahendiks, ajakohastatakse seda loetelu iga 2–3 aasta tagant. 2.7. Energiaühenduse asutamisleping pärast 2016. aastat Komisjon osaleb ministrite arutelus kooskõlas komisjoni 2011. aasta aruandega energiaühenduse kohta[1] ja Euroopa Ülemkogu järeldustega ELi poliitika välisulatuse suurendamise kohta.[2] Komisjon kiidab heaks energiaühenduse asutamislepingu kehtivuse pikendamise veel kümneks aastaks, tuginedes sama lepingu artiklile 97. Otsuse tegemiseks peavad osalised (kaheksa lepinguosalist ja Euroopa Liit) hääletama selle poolt ühehäälselt. Kui ühehäälsust ei saavutata, võivad lepingut edasi kohaldada selle pikendamise poolt hääletanud osalised, tingimusel et neid on vähemalt kaks kolmandikku kõigist osalistest. Komisjon kiidab heaks kõrgetasemelise analüüsirühma loomise, kelle ülesanne on hinnata lepingu toimimist ja teha ettepanekuid selle rahvusvahelise organisatsiooni võimalike täiustuste, sh vajaduse korral lepingu muutmise kohta. Rühm annab korrapäraselt aru kõrgetasemelisele töörühmale ja esitab oma järeldused ministrite nõukogu 2014. aasta oktoobri istungil Kiievis. 2.8. Muud otsused (A-punktide raames, ei kuulu arutamisele) Komisjon kiidab heaks järgmised otsused: - menetlusdokumendi 2006/01/MC-EnC (ministrite nõukogu kodukord) muudatused, millega nähakse ette kaheaastase tööprogrammi vastuvõtmine kooskõlas kaheaastase eelarvega; - sotsiaalstrateegia üldkirjeldus 2012. ja 2013. aasta sotsiaalfoorumi järelduste põhjal. Komisjon toetab seda, et energiaühendus võtaks vastu komisjoni 13. veebruari 2013. aasta määruse (EL) nr 147/2013, millega muudetakse Euroopa Parlamendi ja nõukogu määrust (EÜ) nr 1099/2008 energiastatistika kohta seoses igakuise ja iga-aastase energiastatistika ajakohastamise rakendamisega energiaühenduses. Kuna kõnealune otsus põhineb lepingu II jaotisel, siis Euroopa Liit ei hääleta. Samuti kiidab komisjon heaks järeldused, mille kõrgetasemeline töörühm on teinud pärast ministrite nõukogu 2012. aasta istungit toimunud koosolekutel. 2013/0301 (NLE) Ettepanek: NÕUKOGU OTSUS Euroopa Liidu seisukoha kohta energiaühenduse ministrite nõukogus (Belgrad, 24. oktoober 2013) EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 194 ja artikli 218 lõiget 9, võttes arvesse nõukogu 29. mai 2006. aasta otsust 2006/500/EÜ energiaühenduse lepingu sõlmimise kohta Euroopa Ühenduse poolt,[3] eriti selle artikleid 4 ja 5, võttes arvesse Euroopa Komisjoni ettepanekut, ON TEINUD JÄRGMISE OTSUSE: Artikkel 1 Energiaühenduse ministrite nõukogu 11. istungil Belgradis 24. oktoobril 2013 võetav Euroopa Liidu seisukoht Euroopa Liidu toimimise lepingu artikli 218 lõike 9 reguleerimisalasse kuuluvates küsimustes on esitatud käesoleva otsuse lisas. Brüssel, Nõukogu nimel eesistuja LISA Euroopa Liidu seisukoht 1. Euroopa Liit kiidab heaks järgmise: · energiaühenduse sekretariaadi direktori finantskohustuste täitmine 2012. aastal; · 2014.–2015. aasta eelarve, eeldusel et eelarvepädevad institutsioonid kinnitavad mõlema aasta asjaomased assigneeringud; · energiaühenduse tööprogramm aastateks 2014–2015; · energiaühenduse asutamislepingu IV lisa muudatused seoses lepinguosaliste osamaksetega eelarvesse, eelkõige ELi osaluse suurenemisega 0,40 % võrra, mis vastab praegusele Horvaatia osalusele; · energiaühenduse asutamislepingu artikli 16 ja II jaotise muudatused kooskõlas nõukogu [päev ja kuu] 2013. aasta otsusega, millega volitati komisjoni pidama Euroopa Liidu nimel läbirääkimisi energiaühenduse asutamislepingu muudatuste üle; · ministrite nõukogu otsus, milles tunnistatakse, et Bosnia ja Hertsegoviina on rikkunud energiaühenduse gaasialaste õigusaktide sätteid, nagu on teinud kindlaks sekretariaat oma põhjendatud taotluses, kuid seda tingimusel, et vaidluste lahendamise nõuandekomitee oma arvamuses väidetavat rikkumist kinnitab. Seisukohtade lahknevuse korral soovib Euroopa Liit, et otsuse tegemine lükataks edasi hiljemalt 30. novembrini 2013; · energiaühenduse huvides olevate projektide loetelu, mille on esildanud energiastrateegia töökond. Euroopa Liit kiidab heaks energiaühenduse regulatiivkomitee väljapakutud regulatiivsed investeerimisstiimulid, mis ei ole ammendavad ja mis võidakse Euroopa Liidus toimuvate arutelude tulemusel läbi vaadata; · energiaühenduse asutamislepingu kehtivuse pikendamine veel kümneks aastaks; · kõrgetasemelise analüüsirühma loomine, kelle ülesanne on hinnata lepingu toimimist ja teha ettepanekuid selle rahvusvahelise organisatsiooni võimalike täiustuste, sh vajaduse korral lepingu muutmise kohta; · menetlusdokumendi 2006/01/MC-EnC (ministrite nõukogu kodukord) muudatused, millega nähakse ette kaheaastase tööprogrammi vastuvõtmine; · sotsiaalstrateegia üldkirjeldus. 2. Euroopa Liit toetab järgmist: · Euroopa Parlamendi ja nõukogu 25. oktoobri 2012. aasta energiatõhususdirektiivi 2012/27/EL rakendamine energiaühenduse lepingu osaliste poolt ja ministrite nõukogu soovituse põhjal, millega astutakse esimene samm tulevase siduva õigusakti vastuvõtmise suunas; · suurte põletusseadmete heite vähendamist käsitleva direktiivi 2001/80/EÜ kohanduste vastuvõtmine ning tööstusheiteid käsitleva direktiivi 2010/75/EL (saastuse kompleksne vältimine ja kontroll) III peatüki, V lisa ja artikli 72 lõigete 3 ja 4 rakendamine energiaühenduse lepingu osaliste poolt. Sellest lähtuvalt esitas komisjon ministrite nõukogule ettepaneku otsuse kohta, milles käsitletakse direktiivide 2001/80/EÜ ja 2010/75/EL rakendamist ning lepingu artikli 16 ja II jaotise muutmist; · komisjoni 13. veebruari 2013. aasta määruse (EL) nr 147/2013 (millega muudetakse Euroopa Parlamendi ja nõukogu määrust (EÜ) nr 1099/2008 energiastatistika kohta seoses igakuise ja iga-aastase energiastatistika ajakohastamise rakendamisega energiaühenduses) vastuvõtmine energiaühenduse poolt. [1] Komisjoni aruanne Euroopa Parlamendile ja nõukogule vastavalt otsuse 2006/500/EÜ (energiaühenduse asutamisleping) artiklile 7, KOM(2011) 105(lõplik). [2] Transpordi, telekommunikatsiooni ja energeetika nõukogu 3127. istung (energeetikaküsimused), Brüssel, 24. november 2011. [3] ELT L 198, 20.7.2006, lk 15.